P r e d k l a d a c i a   s p r á v a

k návrhu nariadenia vlády Slovenskej republiky o minimálnych bezpečnostných a zdravotných požiadavkách pri práci so zobrazovacími jednotkami

Podnet na vypracovanie návrhu nariadenia vlády 
Návrh nariadenia vlády Slovenskej republiky o minimálnych bezpečnostných a zdravotných požiadavkách pri práci so zobrazovacími jednotkami bolo vypracované Ministerstvom zdravotníctva Slovenskej republiky na vykonanie zákona č. 19/2002 Z.z., ktorým sa ustanovujú podmienky  vydávania aproximačných nariadení vlády Slovenskej republiky v znení neskorších predpisov a v súlade so zákonom č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov.
	
Vyjadrenie účelu, odôvodnenie potreby a obsah návrhu 
Cieľom navrhovanej úpravy je vytvoriť podmienky na účinnú ochranu zdravia a bezpečnosť zamestnancov pri práci so zobrazovacími jednotkami.
Uvedená problematika je v Slovenskej republike v súčasnosti upravená nariadením vlády Slovenskej republiky č. 247/2001 Z.z. o minimálnych bezpečnostných a zdravotných požiadavkách pri práci so zobrazovacími jednotkami.
Navrhovaná právna úprava stanovuje povinnosť zamestnávateľa zabezpečiť opatrenia na ochranu zdravia zamestnancov pri práci so zobrazovacími jednotkami, ktorá predstavuje prevažujúcu činnosť, vrátane informovania zamestnancov a ich zástupcov o ich realizácii.  Súčasne upravuje povinnosť zamestnávateľa zabezpečiť posudzovanie zdravotnej spôsobilosti zamestnancov na prácu so zobrazovacou jednotkou pred zaradením na prácu, v určených časových intervaloch a podľa potreby aj komplexné oftalmologické vyšetrenie a vyšetrenie pohybového a nervového systému.
V navrhovanej  právnej úprave je transponovaná Smernica Rady 90/270/EHS z 29. mája 1990 o minimálnych požiadavkách na bezpečnosť a ochranu zdravia pri práci so zobrazovacími jednotkami (piata samostatná smernica v zmysle článku 16 ods. 1 smernice 89/391/EHS).

Dopad na štátny rozpočet
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 38 subjektom v dňoch od 24. novembra 2005 do 2. decembra 2005 v skrátenej 7-dňovej lehote. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.    

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.